Senarai alergen

Ini ialah senarai **[[alergi]]**, yang merangkumi alergen, tindak balas berpotensi, dan perihal ringkas tentang puncanya, jika berkenaan.

Alergi ialah gerak balas kehiperpekaan jenis I salah arah yang dicetuskan oleh pengikatan alergen kepada antibodi imunoglobulin E (IgE). Tindak balas antibodi memerlukan molekul bersaiz mencukupi. Sebagai hasil, kebanyakan alergen merupakan biomolekul besar seperti protein dan karbohidrat, yang kebanyakannya dapat disingkirkan atau diuraikan melalui pemprosesan makanan. Molekul lebih kecil masih mungkin menjadi alergenik dengan mengikat kepada molekul lebih besar untuk membentuk epitop bersaiz mencukupi; molekul kecil sedemikian dipanggil hapten.

Senarai ini juga merangkumi sesetengah bentuk lain bagi gerak balas kehiperpekaan, terutamanya yang dipanggil dermatitis sentuh alergi (ACD), iaitu gerak balas kehiperpekaan jenis IV. Gerak balas sedemikian tidak dikaitkan dengan tindakan IgE, tetapi sebaliknya dengan pengaktifan sel T. Contoh prototaipnya ialah dermatitis sentuh aruhan urusyiol.

Alergen dikategorikan di halaman ini mengikut asal usul untuk kelewahan minimum. Gejala biasanya bergantung pada laluan pendedahan, yang belum diisih dengan rapi di sini.

Jawatankuasa Kecil Tatanama Alergen Pertubuhan Kesihatan Sedunia dan International Union of Immunological Societies (WHO/IUIS) menyelenggara halaman web yang menyenaraikan setiap protein (serta sesetengah karbohidrat) yang telah mencetuskan gerak balas IgE berpengesahan pada mana-mana manusia. Pembaca yang mencari senarai yang lebih dipercayai dinasihati untuk melayari tapak web mereka.

## Tumbuhan

### Balsam Peru

; Laluan
: Mulut (makanan), sentuhan kulit
; Gejala
: Kemerahan, pembengkakan, kegatalan, tindak balas dermatitis sentuh alergi, stomatitis (keradangan dan kesakitan pada mulut atau lidah), keilitis (keradangan, ruam, atau hakisan bibir menyakitkan, mukosa orofarinks, atau sudut mulutnya), pruritus, ekzema tangan, dermatitis plantar menyeluruh atau tahan, rinitis, konjunktivitis, dan lepuhan

Ini hadir di dalam banyak makanan, seperti kopi, teh berperisa, wain, bir, gin, likueur, aperitif (cth., *vermouth*, *bitter*), minuman ringan termasuk kola, jus, sitrus, kulit buah sitrus, marmalad, tomato dan produk yang mengandungi tomato, makanan Mexico dan Itali dengan sos merah, sos tomato, rempah ratus (cth., cengkih, rempah tiga rasa, kulit kayu manis, buah pala, paprika, kari, jintan manis, dan halia), sos cili, sos barbeku, cutni, jeruk, sayur jeruk, coklat, vanila, makanan bakar dan pastri, puding, aiskrim, gula-gula getah, dan gula-gula.

Ini hadir di dalam banyak ubat, seperti supositori dan salap hemoroid (cth., Anusol), ubat/penindas batuk dan lozeng, salap ruam lampin, salap mulut dan bibir, tinktur benzoin, semburan luka (telah dilaporkan merencat *[[Mycobacterium tuberculosis]]* serta bakteria penyebab ulser lazim *[[Helicobacter pylori|H. pylori]]* dalam kajian tabung uji), losen kalamina, pembalut pembedahan, simen pergigian, eugenol yang digunakan oleh doktor gigi, sesetengah bahan impresi periodontium, dan dalam rawatan soket kering dalam pergigian.

Sebilangan tinjauan kebangsaan dan antarabangsa telah mengenal pasti balsam Peru sebagai antara lima alergen teratas yang menyebabkan tindak balas ujian tompok pada orang yang dirujukkan kepada klinik dermatologi.

### Bawang putih

; Laluan
: Mulut (makanan)
; Gejala
: Dermatitis, rinitis, asma, urtikaria, corak fisur tidak bersimetri, penebalan/pengelupasan lapisan kulit luar, jarang-jarang anafilaksis

Sangat sedikit alergen bawang putih telah dilaporkan dan alergi bawang putih telah jarang dikaji. Sesetengah individu alah bawang putih mungkin bertindak balas silang dengan lik, bawang merah, dan bawang besar (*Allium* lain). Bawang putih yang telah dipanaskan/dimasak adalah kurang alergenik berbanding dengan bawang putih mentah.

### Beras

; Laluan
: Mulut (makanan), penyedutan
; Gejala
: Bersin, hidung berair, kegatalan, sakit perut, ekzema

### Bijan

; Laluan
: Mulut (makanan), kulit, penyedutan
; Gejala
: Tindak balas anafilaksis yang berpotensi sistemik

Mengikut undang-undang, makanan yang mengandungi bijan mesti dilabel sedemikian di Kesatuan Eropah, di Kanada, di Australia, dan di New Zealand. Prevalens semakin meningkat telah menyebabkan ini dianggap sebagai alergen makanan kesembilan paling lazim di Amerika Syarikat pada tahun 2019. Prevalens tertinggi mengikut usia adalah dalam kalangan kelompok berusia 18–29 tahun dan anggaran 80% daripada semua pesakit alah bijan menghidap alergi makanan komorbid. Pada tahun 2018, Pentadbiran Makanan dan Dadah Amerika Syarikat mengeluarkan permintaan maklumat untuk pertimbangan pelabelan untuk bijan untuk membantu melindungi orang yang menghidap alergi bijan. Satu keputusan dicapai pada November 2020 agar pengilang makanan secara sukarela mengisytiharkan bahawa, apabila biji bijan serbuk digunakan sebagai rempah atau perisa yang sebelum ini tidak tersebut, label itu ditukar kepada "rempah (bijan)" atau "perisa (bijan)". Melalui akta kongres, adalah diisytiharkan bahawa pengilang makanan mesti memperakui bijan sebagai alergen makanan keutamaan menjelang tarikh akhir tahun 2023.

### Biji sawi
; Laluan
: Mulut (makanan), penyedutan
; Gejala
: Ekzema, ruam, geligata, pembengkakan muka, tindak balas kulit lain, sindrom alergi mulut, konjunktivitis, berdehit, sakit perut, diarea, loya, muntah, refluks asid, kepeningan, asma, sakit dada, masalah pernafasan, anafilaksis

Permulaan alergi biji sawi biasanya berlaku pada peringkat bayi atau kanak-kanak kecil; ini kelihatannya adalah sangat jarang tetapi prevalens sebenar tidak dapat ditentukan kerana beberapa ujian yang menghasilkan kadar tinggi bagi positif palsu. Oleh sebab peningkatan beransur-ansur bagi prevalens dan keparahan tindak balas yang diketahui, ini diiktiraf sebagai alergen keutamaan ke-11 oleh Kanada pada tahun 2009 dan salah satu daripada 14 alergen keutamaan teratas oleh Kesatuan Eropah pada tahun 2014.

### Buah

; Laluan
: Mulut (makanan)
; Gejala
: Kegatalan ringan, ruam, urtikaria menyeluruh, sindrom alergi mulut, sakit abdomen, muntah, anafilaksis

Pelbagai buah mungkin menyebabkan alergi. Mangga, strawberi, pisang, avokado, dan kiwi merupakan masalah lazim. Alergi parah terhadap tomato juga telah dilaporkan. Sesetengah buah bertindak balas secara bersilang dengan alergi lateks.

Drup adalah sangat reaktif silang antara satu sama lain, demikian juga buah Rosaceae.

Tindak balas terhadap cili, iaitu sejenis beri botani, ialah satu lagi jenis spesifik bagi alergi buah.

### Debunga

; Laluan
: Penyedutan, sentuhan mata
; Gejala
: Bersin, sakit badan, sakit kepala (dalam kes jarang, sakit kepala kelompok sangat menyakitkan mungkin berlaku kerana sinusitis alergi; ini mungkin meninggalkan selama tempoh sementara 1 hari setengah hingga 2 hari kepekaan mata), konjunktivitis alergi (termasuk mata berair, merah, bengkak, gatal, dan merengsakan), hidung berair, kerengsaan hidung, hidung tersumbat, kelesuan ringan, sakit dan ketidakselesaan dada, batuk, sakit tekak, ketidakselesaan muka (rasa muka tersumbat) kerana sinusitis alergi, serangan asma mungkin, berdehit

### Gandum (dan bijirin lain)

; Laluan
: Mulut (makanan), penyedutan
; Gejala
: Ekzema (dermatitis atopi), geligata, asma, "asma roti", rinitis alergi, sindrom alergi mulut, angioedema, kekejangan abdomen, penyakit seliak, diarea, ketidakkompetenan mental sementara (3 atau 4 hari), anemia, loya, muntah, dan anafilaksis aruhan senaman
; Sifat kimia
: Protein

Risiko meluas kepada hibrid gandum seperti Triticale. Alergi gandum sebenar adalah sangat jarang; ini dianggarkan menjejaskan 0.1%–2.2% daripada jumlah individu bergantung pada rantau. Alergi ini lazimnya tidak berterusan sehingga usia remaja. Makanan bebas gluten adalah lebih selamat untuk pesakit alah gandum tetapi secara teorinya masih mungkin mengandungi protein alergenik lain gandum. Gejala alergi gandum tidak patut dikelirukan dengan penyakit seliak, ataksia gluten, atau kepekaan gluten bukan seliak (NCGS). Walaupun alergi gandum ialah alergi "benar", penyakit seliak dan ataksia gluten merupakan penyakit autoimun. NCGS adalah lebih serupa dengan intoleransi makanan tetapi, setakat tahun 2021, patogenesisnya masih belum difahami dengan baik.

### Gandum kuda

; Laluan
: Mulut (makanan), hidung (penyedutan)
; Gejala
: Asma, rinitis, pruritus, gangguan perut usus, urtikaria, angioedema, renjatan, anafilaksis

Kealergenikan adalah tertinggi di Jepun dan di Korea. Gandum kuda dianggarkan menyebabkan 5% daripada semua kes tindak balas alergi jenis segera (daripada makanan) di Jepun. Bahaya meluas kepada penyedutan zarah tepung kilang (aeroalergen). Tanpa mengira tatanama, ini bukan bijirin gandum; namanya merujuk kebernasannya sebagai bijirin semu. Pengaitan atau pencampuradukan alergi gandum kuda dengan alergi gandum atau kehiperpekaan Triticeae patut dihindari.

### Jagung

; Laluan
: Mulut (makanan), penyedutan
; Gejala
: Geligata, kepucatan, kekeliruan, kepeningan, sakit perut, pembengkakan, muntah, ketidakcernaan, diarea, batuk, sesak tekak, berdehit, sesak nafas, anafilaksis

Ia kerap merupakan alergi sukar untuk diuruskan kerana pelbagai produk makanan yang mengandungi pelbagai bentuk protein jagung.

### Kekacang
; Sifat kimia
: "Protein simpanan" benih

#### Kacang tanah

; Laluan
: Mulut (makanan), penyedutan
; Gejala
: Anafilaksis dan pembengkakan, kadang-kadang muntah

Ini berbeza daripada alergi kekeras pokok, kerana kacang tanah ialah kekacang. Tindak balas adalah kerap parah atau membawa maut.

Ini merangkumi sesetengah minyak kacang tekan sejuk. Minyak kacang sangat diperhalus (tekan panas disusuli oleh rawatan lanjut) mengandungi hampir sifar protein dan menimbulkan risiko minimum.

#### Soya

; Laluan
: Mulut (makanan), penyedutan
; Gejala
: Anafilaksis, eksaserbasi asma, rinitis, konjunktivitis alergi, urtikaria, dermatitis atopi, pembengkakan dermis atau di bawah dermis, diarea, loya, muntah

Secara keseluruhannya, prevalensnya adalah lebih rendah berbanding dengan alergi kacang tanah dan alergi susu lembu. Walau bagaimanapun, oleh sebab struktur protein serupa, soya ialah alergen reaktif silang lazim pada individu alah kacang tanah dan individu alah susu, terutamanya bayi.

Sekali lagi, minyak sangat diperhalus adalah tidak alergenik.

### Kekeras pokok

; Laluan
: Mulut (makanan), penyedutan, kulit
; Gejala
: Anafilaksis, pembengkakan, ruam, geligata, kadang-kadang muntah

Bahaya meliputi pendedahan kepada wap masakan atau pengendalian. Berbeza daripada alergi kacang tanah, kerana kacang tanah ialah kekacang.

### Lateks

; Laluan
: Sentuhan kulit, sentuhan mukosa
; Gejala
: Dermatitis sentuh, kehiperpekaan

Faktor risiko untuk tindak balas terhadap lateks termasuk spina bifida, sejarah keluarga tentang alergi terhadap lateks, atau sejarah peribadi tentang alergi, asma, atau ekzema.

### Oat

; Laluan
: Mulut (makanan), penyedutan
; Gejala
: Dermatitis, masalah pernafasan, anafilaksis

Risiko turut meliputi penyedutan pernafasan. Oat bukan bijirin Triticeae tetapi individu dengan kecelaruan berkaitan dengan gluten mungkin salah didiagnosis dengan kehiperpekaan terhadap oat tulen kerana kontaminasi silang adalah sangat lazim di dunia barat.

### Saderi

; Laluan
: Mulut (makanan)
; Gejala
: Sakit abdomen, loya, muntah, sindrom alergi mulut, urtikaria, pembengkakan leher atau muka, gejala asma parah, anafilaksis aruhan senaman, renjatan anafilaksis berpotensi membawa maut

Risiko lebih tinggi bagi provokasi tindak balas mengancam nyawa berbanding dengan kebanyakan alergi makanan lain. Biji saderi dan akar saderi adalah lebih alergenik daripada tangkai saderi. Sesetengah individu menjadi terpeka silang terhadap rempah dan herba lain dalam keluarga parsli. Prevalens adalah tinggi dalam kalangan orang dewasa di Eropah Tengah. Anggaran dua perlima daripada semua pesakit alergi makanan Switzerland bertindak balas terhadap ubi saderi dan hampir sepertiga daripada tindak balas alergi makanan parah di Perancis mungkin disebabkan oleh saderi.

## Haiwan

### Anjing
; Laluan
: Penyedutan
; Gejala
: Ruam, bersin, hidung tersumbat, berdehit, muntah daripada batuk, kadang-kadang welt gatal

Ini disebabkan oleh *dander*, air liur, atau air kencing anjing atau oleh habuk, debunga, atau alergen lain yang telah dibawa pada bulu. Alergi terhadap anjing hadir dalam sebanyak-sebanyaknya 10 peratus daripada populasi.

### Daging ayam itik

; Laluan
: Mulut (makanan)
; Gejala
: Geligata, pembengkakan dermis atau di bawah dermis, loya, muntah, diarea, sindrom alergi mulut parah, sesak nafas, jarang-jarang renjatan anafilaksis

Ini ialah alergi sangat jarang terhadap ayam, ayam belanda, anak merpati, dan kadang-kadang lebih ringan terhadap daging burung lain. Ini tidak patut dikelirukan dengan tindak balas sekunder bagi sindrom telur burung. Alergi sebenar tidak mempunyai hubungan penyebab dengan alergi telur dan juga tidak terdapat sebarang perkaitan rapat dengan alergi daging merah. Prevalens masih tidak diketahui setakat tahun 2016.

### Daging merah
; Laluan
: Mulut (makanan)
; Gejala
: Geligata, pembengkakan, dermatitis, sakit perut, loya, muntah, kepeningan, pengsan, sesak nafas, anafilaksis

Alergi terhadap karbohidrat gula yang terdapat di dalam daging lembu, daging rusa, daging biri-biri, dan daging babi yang dipanggil alfa-gal. Karbohidrat ini dibuat oleh hampir semua mamalia, dengan pengecualian ketara beruk dunia lama (termasuk manusia). Gigitan sengkenit mungkin menyuntikkan bahan ini ke dalam aliran darah; sekali dengan mekanisme pertahanan lain melawan gigitan sengkenit, ini menyebabkan tubuh manusia menandai alfa-gal sebagai antigen asing.

Tindak balas alergi terhadap daging babi ialah pengecualian, kerana ini juga mungkin disebabkan oleh sindrom babi–kucing dan bukan pula alergi alfa-gal.

### Ikan

; Laluan
: Mulut (makanan)
; Gejala
: Tindak balas pernafasan, anafilaksis, sindrom alergi mulut, kadang-kadang muntah

Salah satu daripada tiga alergi terhadap makanan laut, tidak patut dicampuradukkan dengan alergi terhadap krustasea dan moluska. Orang dengan alergi ikan mempunyai kemungkinan 50% untuk menjadi reaktif silang dengan satu lagi spesies ikan, tetapi sesetengah individu hanya alah terhadap satu spesies, seperti: tilapia, salmon, atau ikan kod. Diagnosis betul dianggap rumit kerana kereaktifan silang antara spesies ikan dengan alergi makanan laut lain. Bahaya meluas kepada pendedahan kepada wap masakan atau pengendalian.

### Kerang-kerangan

; Laluan
: Mulut (makanan), penyedutan
; Gejala
: Gejala pernafasan, anafilaksis, sindrom alergi mulut, gejala perut usus, rinitis, konjunktivitis

Alergi kerang-kerangan adalah sangat reaktif silang. Prevalensnya adalah jauh lebih tinggi berbanding dengan prevalens alergi ikan. Alergi kerang-kerangan ialah punca utama bagi alergi makanan dalam kalangan orang dewasa Amerika Syarikat. Setakat tahun 2018, enam alergen telah dikenal pasti kepada udang sahaja; sekali dengan ketam, ini ialah dalang utama bagi anafilaksis makanan laut. Dengan rujukan kepadanya sebagai salah satu daripada "8 Besar" atau "14 alergen utama", ini kadang-kadang disebut sebagai alergi "kerang-kerangan krustasea", atau lebih ringkasnya, "alergi krustasea". Kadang-kadang ini dicampuradukkan dengan alergi terhadap kerang-kerangan moluska tetapi toleransi penuh terhadap salah satu tetapi bukan terhadap yang lagi satu adalah tidak jarang. Paling biasa, individu monosensitif akan mengalami alergi krustasea sahaja dengan toleransi terhadap moluska, dan bukan pula sebaliknya.

Gejala bagi tindak balas alergi terhadap kerang-kerangan moluska tidak patut dikelirukan dengan kesan daripada keracunan kerang-kerangan yang merupakan tindak balas perubatan yang menjelma selepas memakan moluska terkontaminasi dari kawasan tertentu di dunia dan berlangsung selama beberapa jam atau hari selepas permulaan.

### Kucing

; Laluan
: Penyedutan
; Gejala
: Bersin, mata bengkak gatal, ruam, hidung tersumbat, berdehit

Kucing mengekspresikan sebilangan alergen protein, yang bernombor Fel d 1 hingga Fel d 7. Fel d 1 (daripada air liur, yang disapu dengan jilatan pada bulu) dan Fel d 4 merupakan dalang paling lazim.

### Manusia

#### Air mani

; Laluan
: Mulut, sentuhan kulit, sentuhan faraj, sentuhan mata
; Gejala
: Rasa terbakar, sakit, dan pembengkakan, mungkin selama berhari-hari, pembengkakan atau lepuhan, kemerahan faraj, demam, hidung berair, kelesuan ekstrem

Dalam sebuah kajian kes di Switzerland, seorang wanita yang alah terhadap balsam Peru alah terhadap air mani teman lelakinya ikutan hubungan seks, selepas lelaki itu minum Coca-Cola dalam jumlah banyak.

### Sengatan serangga
; Laluan
: Kulit (jangkitan)
; Gejala
: Geligata, berdehit, anafilaksis mungkin

Ini mungkin daripada lebah atau penyengat atau gigitan daripada nyamuk atau lalat seperti *[[Leptoconops torrens]]*.

### Susu
; Laluan
: Mulut (makanan)
; Gejala
: Ruam kulit, geligata, muntah, diarea, sembelit, sakit perut, flatulens, kolitis, hidung tersumbat, dermatitis, lepuhan, migrain, anafilaksis

Alergi protein ini tidak patut dikelirukan dengan intoleransi laktosa. Alergi terhadap susu lembu ialah alergi makanan paling lazim pada bayi dan kanak-kanak muda, tetapi kebanyakannya mengatasi alergi pada awal zaman kanak-kanak. Pengenalan susu lembu panggang kepada pesakit alergi dikaitkan dengan pencepatan penyelesaian alergi susu. Sesetengah bukti mencadangkan bahawa susu kambing mempunyai kurang potensi alergenik berbanding dengan susu lembu dan mengurangkan risiko perkembangan alergi jika bayi disapih dengan susu kambing. Oleh sebab pemekaan permulaan dewasa, ini dianggarkan sebagai alergi makanan kedua paling lazim dalam kalangan orang dewasa Amerika.

### Telur (ayam, burung)

; Laluan
: Mulut (makanan)
; Gejala
: Anafilaksis, pembengkakan, kadang-kadang flatulens dan muntah

Kuning telur dan putih telur mengandungi protein berlainan. Individu alah mungkin tidak mempunyai sebarang tindak balas terhadap pengambilan makanan yang hanya dipersiapkan dengan kuning telur dan bukan putih telur atau sebaliknya. Oleh sebab kandungan protein tinggi, alergi putih telur adalah lebih lazim berbanding dengan yang sebaliknya. Majoriti kanak-kanak dengan alergi ini menjadi toleran menjelang usia dewasa.

### Tungau habuk rumah

; Laluan
: Kulit, penyedutan
; Gejala
: Asma

Pengurangan alergen rumah mungkin disyorkan.

## Molekul organik kecil

### [[Anestetik setempat]]
; Gejala
: Urtikaria dan ruam, dispnea, berdehit, kemerahan, sianosis, takikardia

### Beta-laktam

#### Penisilin

; Laluan
: Mulut, suntikan, sentuhan kulit
; Gejala
: Diarea, kehiperpekaan, loya, ruam, keneurotoksikan, urtikaria

Walaupun sebanyak 6%–10% daripada jumlah populasi dilabel mempunyai alergi penisilin, pengujian semula menunjukkan bahawa 90%–95% daripada jumlah orang yang dilabel sedemikian sebenarnya tidak alah. Inisiatif pengujian semula dan penyahlabelan membolehkan pesakit ini menggunakan penisilin dan bukan pula antibiotik berisiko lebih tinggi.

#### Sefalosporin
; Laluan
: Mulut, suntikan, sentuhan kulit
; Gejala
: Erupsi kulit makulopapul atau morbiliform, dan kurang lazim urtikaria, eosinofilia, tindak balas mirip penyakit serum, dan anafilaksis

Ini adalah lebih jarang daripada alergi penisilin. Sesetengah tindak balas silang adalah kerana keserupaan molekul.

### Dilantin
; Laluan
: Mulut, suntikan
; Gejala
: Banyak, termasuk: kelenjar bengkak, mudah lebam atau berdarah, demam, sakit tekak

### [[Dimetilaminopropilamina]]
; Laluan
: Sentuhan kelopak mata
; Gejala
: Dermatitis kelopak mata

Ini hadir sebagai baki tidak bertindak balas di dalam kokamidopropil betaina, iaitu detergen ringan dan penggalak busa yang digunakan di dalam sabun cecair dan syampu.

### Formaldehid
; Sumber
: Hadir sebagai baki tidak bertindak balas di dalam pelbagai resin, sebagai contoh resin tosilamida/formaldehid di dalam penggilap kuku dan resin ''p''-''tert''-butilfenol-formaldehid (PTBP-FR) di dalam gam tukang dan produk kulit dan getah komersial
; Gejala
: Apabila terdedah kepada kelopak mata: dermatitis kelopak mata
: Apabila terdedah kepada kaki: dermatitis kaki

### Gliseril monotioglikolat
; Sumber
: Larutan karan rambut
; Laluan
: Sentuhan dengan sistem integumen

### Karbamazepina
; Laluan
: Mulut
; Gejala
: Sesak nafas, berdehit atau kesukaran pernafasan, pembengkakan muka, bibir, lidah dll., geligata

Ini juga dikenali sebagai nama jenama "Tegretol".

### Parafenilenadiamina
; Sumber
: Pewarna rambut hitam, pengembang warna, peralatan skuba, inai (mungkin ditambahkan kepada inai tetapi tidak terdapat di dalam inai tulen)
; Tindak balas silang
: Asid para-aminobenzoik (PABA), pewarna azo, sulfonamida, sulfonilurea, tiazida, anestetik ester

### Radiokontras

; Laluan
: Suntikan intravena
; Gejala
: Tindak balas anafilaktoid dan nefropati aruhan kontras (nefropati ini tidak berkaitan dengan alergi)

### Sulfonamida

; Laluan
: Mulut, suntikan, sentuhan kulit
; Gejala
: Kecelaruan saluran kencing, kecelaruan hemopoiesis, porfiria dan tindak balas kehiperpekaan, sindrom Stevens–Johnson, nekrolisis epidermis toksik

Ini ialah antibakteria berkesan meluas pertama yang digunakan secara sistematik. Kira-kira 3% daripada jumlah populasi dilaporkan alah.

Dua kawasan struktur kimia antibiotik sulfonamida diimplikasikan dalam tindak balas kehiperpekaan yang dikaitkan dengan kelas ini:
* Yang pertama ialah gelang heterosiklik N1, yang menyebabkan tindak balas kehiperpekaan jenis I (alergi benar).
* Yang kedua ialah nitrogen amino N4 yang, dalam proses stereospesifik, membentuk metabolit reaktif yang menyebabkan sama ada kesitotoksikan atau gerak balas imunologi.

Sulfonamida bukan antibiotik kekurangan kedua-dua struktur ini.

### Tartrazina

; Laluan
: Mulut (makanan), penyedutan
; Gejala
: Kerengsaan kulit, geligata, ruam

Pewarna makanan sintetik digunakan di dalam makanan terproses seperti konfeksi, minuman ringan, sirap perisa, bumbu, dan makanan mudah untuk menghasilkan pewarnaan kuning atau hijau cerah kuat. Prevalens bagi kealergenikan adalah tidak jelas tetapi pewarna azo paling berkemungkinan menyebabkan kehiperpekaan dan tindak balas mungkin berlaku daripada pengingesan atau sentuhan kulit. Sesetengah individu mungkin menjadi ternyahpeka. Tiada bukti kukuh yang mencadangkan bahawa tartrazina dapat menyebabkan kehiperpekaan atau intoleransi pada individu tidak alah.

### Tetrasiklina
; Laluan
: Mulut, suntikan
; Gejala
: Banyak, termasuk: sakit kepala parah, kepeningan, penglihatan kabur, demam, seram sejuk, sakit badan, gejala selesema, lepuhan parah, pengelupasan, air kencing berwarna gelap

### Ubat antiradang bukan steroid
Ubat antiradang bukan steroid termasuk ibuprofen, aspirin, dll.

; Gejala
: Banyak, termasuk: mata, bibir, atau lidah bengkak, kesukaran menelan, sesak nafas, kadar jantung cepat

## Molekul tidak organik kecil

### Air
; Gejala
: Kegatalan epidermis, pembengkakan rongga mulut selepas minum air, anafilaksis (dalam kes parah)

Ini ialah semata-mata pruritus akuagenik atau urtikaria akuagenik, tetapi air sejuk juga mungkin menyebabkan urtikaria sejuk.

### Logam
Produk logam berikut mungkin menyebabkan dermatitis sentuh alergi:
* Nikel (nikel sulfat heksahidrat) juga mungkin menyebabkan ekzema dishidrosis.
* Emas (aurum natrium tiosulfat)
* Kromium
* Kobalt klorida

### Sulfit

; Laluan
: Mulut (makanan)
; Gejala
: Geligata, ruam, kemerahan kulit, sakit kepala (khususnya frontal), rasa pedih di belakang mata, kesukaran pernafasan mirip asma, anafilaksis

Sulfit digunakan sebagai agen pengawet di dalam pelbagai jenis makanan, seperti kismis, pic kering, pelbagai buah kering lain, buah dan sayur dalam tin atau beku, wain, cuka, dan daging terproses. Alergi kelihatannya adalah sangat jarang dalam populasi umum tetapi ini masih kerap dianggap sebagai salah satu daripada 10 alergi makanan teratas. Masih ada perdebatan sama ada tindak balas terhadap sulfit ialah alergi sebenar.

## Campuran buatan bertakrif samar
Ini merupakan campuran buatan manusia yang tidak mempunyai rumusan atau kaedah bertakrif bagi pengeluaran.

### Bahan kosmetik
; Laluan
: Sentuhan kulit, sentuhan mata
; Gejala
: Dermatitis sentuh, dermatitis sentuh perengsa, keradangan, kemerahan, konjunktivitis, bersin

### Minyak wangi

; Gejala
: Mata gatal, hidung berair, sakit tekak, sakit kepala, sakit otot/sendi, serangan asma, berdehit, sakit dada, lepuhan

### Alergen bertakrif samar lain
* Pencuci fotograf
* Racun kulat

## Bukan kimia

### Rangsangan sejuk

; Gejala
: Geligata, kegatalan

## Lihat juga

* Alergi peluh
* Diet penghapusan
* Intoleransi makanan
* Keradangan alergi
* Sindrom alergi mulut
* Senarai antigen sasaran dalam pemfigus
* Senarai gen termutasi dalam keadaan kulit
* Senarai jasad rangkuman yang membantu dalam diagnosis keadaan kulit
* Senarai keadaan kulit
* Senarai kelenjar khusus dalam sistem integumen manusia

## Rujukan

## Bacaan lanjut

* 
* 
*